text: ঢালকানগরে একটি পরিবারকে হুমকির অভিযোগ | নগরী | দেশ রূপান্তর
  রাজধানীর পুরান ঢাকার আতঙ্ক সাইদুর রহমান ওরফে শহীদ কমিশনারের ক্যাডার বাহিনী ঢালকানগর এলাকার একটি পরিবারকে হুমকি দিচ্ছে বলে অভিযোগ পাওয়া গেছে। এই হুমকি থেকে বাঁচতে প্রধানমন্ত্রীর দৃষ্টি আকর্ষণ করে গতকাল সোমবার বাংলাদেশ ক্রাইম রিপোর্টার্স অ্যাসোসিয়েশনে সংবাদ সম্মেলন করেছে আবুল হোসেনের পরিবার।
  লিখিত বক্তব্যে ঢাকা মহানগর দক্ষিণ যুব মহিলা লীগের সহসভাপতি ও আবুল হোসেনের স্ত্রী আসমা আক্তার বলেন, 'সম্প্রতি দৈনিক দেশ রূপান্তরে শহীদ কমিশনারের সন্ত্রাসী কর্মকাণ্ড নিয়ে একটি সরেজমিন প্রতিবেদন প্রকাশিত হয়। প্রতিবেদনটি সারা দেশে আলোড়ন সৃষ্টি করে। ওই প্রতিবেদন প্রকাশিত হওয়ার পর ৩ অক্টোবর দুই মেয়েকে নিয়ে স্কুল থেকে বাসায় ফেরার পথে তার স্বামীর ছবি তোলে শহীদের মেয়ে শাহনাজ। শহীদের লোকজন বিভিন্ন জায়গায় আবুল হোসেনকে সন্ত্রাসী ও চাঁদাবাজ আখ্যা দিয়ে নানা ধরনের অপপ্রচার চালায়। আবুল হোসেন বাড়ি থেকে বের হলেই শহীদের ক্যাডার বাহিনী তার পিছু নেয়। শহীদ দেশে না থাকলেও তার মেয়ে ক্যাডার বাহিনী নিয়ে এলাকায় নিয়মিত মহড়া দিচ্ছে।